บอนด์ยีลด์ 10 ปี ทะยานเหนือ 4% ก่อนเผยตัวเลข “จ้างงาน” พรุ่งนี้
บอนด์ยีลด์ 10 ปี พุ่งแตะ 4.013% ก่อนเผยตัวเลขจ้างงานพรุ่งนี้ พร้อมขานรับถ้อยแถลงของ "พาวเวล" ส่งสัญญาณปรับขึ้นอัตราดอกเบี้ยแรง
บอนด์ยีลด์ 10 ปี พุ่งแตะ 4.013% ก่อนเผยตัวเลขจ้างงานพรุ่งนี้ พร้อมขานรับถ้อยแถลงของ "พาวเวล" ส่งสัญญาณปรับขึ้นอัตราดอกเบี้ยแรง
9 มี.ค. 2566

ผู้สื่อข่าวรายงานว่า วันนี้ (9 มี.ค. 66) ณ เวลา 20:18 น.ตามเวลาไทย อัตราผลตอบแทนพันธบัตรรัฐบาลอายุ 10 ปี อยู่ที่ระดับ 4.013% ขณะที่อัตราผลตอบแทนพันธบัตรรัฐบาลอายุ 30 ปี อยู่ที่ระดับ 3.921% ขานรับถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ที่ส่งสัญญาณปรับขึ้นอัตราดอกเบี้ยแรงกว่าที่คาดไว้
นายพาวเวล กล่าวว่า เฟด อาจปรับขึ้นอัตราดอกเบี้ยสู่ระดับสูงกว่าที่คาดการณ์ก่อนหน้านี้ เนื่องจากเศรษฐกิจสหรัฐยังคงมีความแข็งแกร่ง
ขณะที่ข้อมูลทางเศรษฐกิจล่าสุดแข็งแกร่งกว่าที่คาดการณ์ไว้ ซึ่งบ่งชี้ว่าอัตราดอกเบี้ยขั้นสุดท้ายของเฟดจะอยู่สูงกว่าที่มีการคาดการณ์ไว้ และหากข้อมูลทั้งหมดบ่งชี้ว่าเฟดควรคุมเข้มนโยบายการเงินให้เร็วขึ้น เราก็จะเพิ่มความเร็วในการปรับขึ้นอัตราดอกเบี้ย
ทั้งนี้ แม้ว่าเงินเฟ้อได้ชะลอตัวลง หลังจากแตะจุดสูงสุดในปีที่แล้ว แต่กระบวนการทำให้เงินเฟ้อลดลงสู่เป้าหมาย 2% ยังคงเป็นหนทางอีกยาวไกล และไม่ราบรื่น โดยภารกิจในการต่อสู้เงินเฟ้อของเฟดยังคงไม่สิ้นสุด และเฟดจำเป็นที่จะต้องคุมเข้มนโยบายการเงินต่อไปอีกระยะหนึ่ง
นอกจากนี้ นักลงทุนจับตาตัวเลขการจ้างงานนอกภาคเกษตรของสหรัฐในวันพรุ่งนี้ ขณะที่นักวิเคราะห์คาดการณ์ว่า ตัวเลขจ้างงานเพิ่มขึ้นเพียง 200,000 ตำแหน่งในเดือนก.พ. หลังจากพุ่งขึ้นเกินคาดถึง 517,000 ตำแหน่งในเดือนม.ค. พร้อมกับคาดว่าอัตราการว่างงานทรงตัวที่ระดับ 3.4% ซึ่งเป็นระดับต่ำสุดนับตั้งแต่เดือนพ.ค.2512
อย่างไรก็ตาม นายพาวเวลกล่าวว่า เฟดจะจับตาตัวเลขการจ้างงานนอกภาคเกษตร รวมทั้งตัวเลขดัชนีราคาผู้บริโภค (CPI) และดัชนีราคาผู้ผลิต (PPI) ก่อนที่เฟดจะจัดการประชุมนโยบายการเงินในวันที่ 21-22 มี.ค.66